Keskustan ja kokoomuksen puheenjohtajat sekä perussuomalaisten varapuheenjohtaja kertovat lähetyksessä, miksi hallituspuolueiden yhteinen taival päättyy.

Suomen hallitus kaatui tänään, kun pääministeri Juha Sipilä (kesk.) ja valtiovarainministeri Petteri Orpo (kok.) ilmoittivat esittävänsä puolueidensa eduskuntaryhmille, että yhteistyötä perussuomalaisten kanssa ei jatketa.

Ylen A-studio käsittelee tänään maan poliittista tilannetta pidennetyssä suorassa lähetyksessä, jossa näkemyksistään kertovat tasavallan presidentti Sauli Niinistö sekä kaikkien eduskuntapuolueiden puheenjohtajat perussuomalaisia lukuunottamatta.

Perussuomalaisia lähetyksessä edustaa puolueen 1. varapuheenjohtaja Laura Huhtasaari. Myös Halla-ahon piti vierailla lähetyksessä, mutta hän perui tulonsa. Halla-ahon mukaan hän on lähetyksen aikaan kokouksessa.

Hallituspuolueiden puheenjohtajat keskustelivat tänään hallitusyhteistyön jatkamisesta pääministerin virka-asunnolla. Neuvottelut järjestettiin, koska perussuomalaiset valitsivat lauantaina maahanmuuttokriittisen Jussi Halla-ahon uudeksi puheenjohtajakseen.

Halla-ahon mukaan neuvottelujen kynnyskysymykseksi nousi maahanmuuttopolitiikan kiristäminen.

Sipilä, Orpo ja Huhtasaari avaavat lähetyksessä syitä, miksi hallituspuolueet eivät voineet jatkaa yhteistyötään. Oppositiopuolueiden johtajat puolestaan kertovat, ovatko he valmiita neuvottelemaan hallitukseen menosta.

Myös presidentti Niinistö kommentoi aihetta. Kultarannassa Suomen presidenttiä haastattelee A-studion Jan Andersson.

Lisäksi politiikan toimittaja Pirjo Auvinen analysoi politiikan superpäivän tapahtumia.

A-studion suoraa lähetystä voit seurata kello 21.00 alkaen TV1:ssä ja Yle Areenassa.